Ebaruha Kuruga aha Akakiiko Akareeberezi
Yesu akagira ati:
“Muryamanya amazima, n’amazima garyabahindura ab’obusingye.” (Yohaana 8:32) Ebigambo ebyo ka nibigaruramu amaani! Okumanya amazima, nikibaasika buzima, nangwa n’omu ‘biro ebi eby’emperu’ eby’akabi kaingi ebirimu ebishuba bingi. (2 Timoseo 3:1) Noijuka obu waabanza kumanya amazima nk’oku garikushoboororwa omu Kigambo kya Ruhanga? Ka oine kuba waashemereirwe munonga!
Kwonka, nk’oku kiri kikuru kutunga okumanya okuhikire n’okwejumba omu kubuurira abandi amazima butoosha, tushemereire n’okuhikaanisa amagara gaitu n’amazima ago. Okubaasa kukora ekyo, twine kwerindira omu kukunda kwa Ruhanga. Eki nikitwariramu ki? Ebigambo ebi Yesu yaagambire omu kiro ekyahereerukireyo atakafiire nibigarukamu ekibuuzo eki. Akagambira abeegi be abeesigwa ati: “Ku muriguma nimworobera ebiragiro byangye, muryaguma omu kukunda kwangye, nkaanye oku ntuura niinyorobera ebiragiro bya Tata, nkaguma omu kukunda kwe.”—Yohaana 15:10.
Yetegyereze ngu Yesu akaguma omu kukunda kwa Ruhanga arikworobera ebiragiro bya Ishe. Naitwe tushemereire kukora tutyo omu bunaku obu. Okubaasa kuguma omu kukunda kwa Ruhanga, nitwetenga kugyendera aha mazima ago buri izooba. Omu kiro ekyo, Yesu akagira ati: “Ku muraabe nimumanya ebyo, muhiiriirwe mwaba nimubikora.”—Yohaana 13:17.
Buzima twine amatsiko ngu akatabo aka nikaija kukuhwera kugumizamu noogyendera aha mazima, otyo oyerindire omu ‘kukunda kwa Ruhanga, oine amatsiko g’amagara agatahwaho.’—Yuda 21.
Akakiiko Akareeberezi ak’Abajurizi ba Yehova
lug_Latn kin_Latn lug_Latn lug_Latn lug_Latn kin_Latn lug_Latn